1.

naslovi naslednja priporočila na Svet: a) naj vse tiste države članice, ki tega še niso storile, spodbudi, da podpišejo, ratificirajo in izvajajo vse zadevne mednarodne konvencije, v prvi vrsti Konvencijo Sveta Evrope, saj zagotavlja dodatno varstvo otrokovih pravic, ki presega Okvirni sklep, vendar tudi Izbirni protokol; b) naj pomaga državam članicam pri izboljšanju njihove zakonodaje, pa tudi pri sodelovanju med državami kar zadeva extrateritorialno sodno pristojnost na tem področju; poziva, naj kazniva dejanja zoper spolno nedotakljivost otrok, mlajših od 18 let, v EU vedno štejejo kot izkoriščanje mladoletnikov, v skladu z zgoraj omenjeno resolucijo Parlamenta z dne 16. januarja 2008; c) naj državam članicam omogoči, da izrecno izločijo zahtevo dvojne kaznivosti za določanje sodne pristojnost za kazniva dejanja, opredeljena v skladu z Okvirnim sklepom; d) naj pozove države članice, da vse vrste spolnih zlorab otrok opredelijo kot kaznivo dejanje; Izvajanje Okvirnega sklepa e) naj pomaga državam članicam, ki še ne izvajajo v celoti Okvirnega sklepa, da s tem začnejo čim prej; poudariti bi bilo treba zlasti sprejemanje zakonodaje za opredelitev otroške pornografije, kot je določena v členu 1(b) Okvirnega sklepa, z zagotavljanjem mehanizmov za zaščito žrtev in z izvajanjem člena 8(1)(b) Okvirnega sklepa, ki se nanaša na ekstrateritorialno sodno pristojnost (spolni turizem); f) naj pozove k učinkoviti zaščiti pred spolnim izkoriščanjem otrok, tako da se zloraba otrok za spolni turizem opredeli kot kaznivo dejanje v vseh državah članicah; pozvati je treba k uporabi enotne kazenske zakonodaje o ekstrateritorialni sodni pristojnosti, ki velja po vsej EU za vse državljane EU, ki v kateri koli državi EU ali izven nje storijo kaznivo dejanje zoper spolno nedotakljivost otrok; g) naj v sodelovanju s Komisijo in državami članicami izboljša spremljanje izvajanja Okvirnega sklepa, da se pridobijo pravočasne in popolne informacije prek oblikovanja mehanizmov, ki bi državam članicam omogočili navajanje pomembnih informacij, vključno z opredelitvami kaznivih dejanj, v ustreznih tematskih poljih, s čimer se poenostavi primerjava med sodnimi sistemi držav članic; h) naj spodbuja države članice, da podrobno poročajo o stanju čezmejnega sodelovanja, zlasti, ali je sodelovanje z nevladnimi organizacijami določeno v zakonodaji ali pa do takšnega sodelovanja prihaja v praksi; i) naj spodbuja države članice, da zagotovijo podatke o končnem cilju sredstev, zaseženih v okviru dokazanega primera otroške prostitucije ali otroške pornografije; Revizija Okvirnega sklepa j) naj Okvirni sklep revidira na podlagi predloga, ki ga pripravi predsedstvo Sveta, katerakoli druga država članica ali Komisija, in tako dvigne raven zaščite vsaj na takšno raven, kot jo zagotavlja Konvencija Sveta Evrope, ter zaostriti osredotočenost na zlorabe, povezane z medmrežjem in drugimi komunikacijskimi tehnologijami; priporoča, naj predlog vsebuje naslednje določbe: — oblikovanje nacionalnih sistemov upravljanja za storilce spolnih deliktov, ki vsebujejo ocene tveganja, pa tudi programe posredovanja za preprečevanje ali minimiziranje tveganja ponovitve kaznivega dejanja ter terapije za storilce spolnih deliktov; takšne programe posredovanja in prostovoljne terapije bi bilo mogoče financirati iz splošnega proračuna EU, da bi blaginji otrok podelili osrednje mesto po vsej EU; — krepitev pristopa, ki temelji na človekovih pravicah in se osredotoča na žrtev; — kaznivost navezovanja stikov z namenom spolne zlorabe (spoprijateljitev odrasle osebe z otroki z namenom spolne zlorabe) in uporaba opredelitve navezovanja stikov z namenom spolne zlorabe, ki temelji na členu 23 Konvencije Sveta Evrope; — kaznivost sodelovanja v spolnih dejanjih s posameznikom mlajšim od 18 let, tudi če je nad starostjo privolitve, pri katerih se uporabi prisila, sila ali grožnje, ali se v odnosu do otroka zlorabi položaj zaupanja, avtoritete ali vpliva, tudi v okviru družine, ali se zlorabi izrazito ranljiv položaj otroka, zlasti zaradi njegove duševne ali telesne invalidnosti ali položaja odvisnosti, ali v primerih, ko se v zameno za sodelovanje otroka v spolnih dejavnostih ponudi denar ali drugačna oblika plačila ali nadomestila; — kaznivost siljenja otroka v prisilni zakon; — kaznivost zavestnega spremljanja pornografskih predstav, ki vključujejo otroke, in namernega povzročanja, da so otroci priča spolnim zlorabam ali dejavnostim; — kaznivost ponudnikov pedofilskih spletnih klepetalnic ali medmrežnih pedofilskih forumov; — ukrepe, s katerimi se zagotovi, da države članice v okviru celostne strategije za mednarodno sodelovanje na ravni diplomacije, uprave in organov kazenskega pregona sprejmejo ustrezne ukrepe za odstranitev nezakonitih gradiv z zlorabo otrok z interneta na samem začetku, s čimer se žrtvam omogoči kar najboljša zaščita, in sodelujejo s ponudniki internetnih storitev, da onemogočijo spletne strani, ki se uporabljajo za storitev ali oglašujejo možnost storitve kaznivih dejanj, opredeljenih v skladu z Okvirnim sklepom; — podpiranje prizadevanj Komisije, v sodelovanju z glavnimi družbami, ki izdajajo kreditne kartice, da bi preučila, ali je tehnično možno zapreti ali kako drugače blokirati internetni plačilni sistem za spletne strani, ki se ukvarjajo z internetno prodajo otroške pornografije; spodbujanje tudi drugih gospodarskih subjektov, kot so banke, menjalnice, ponudniki internetnih storitev in upravljavci iskalnikov, da tudi ti dejavno sodelujejo v boju proti otroški pornografiji in drugim oblikam komercialnega spolnega izkoriščanja otrok; — spodbujanje držav članic, da staršem priskrbijo enostavne programe, s katerimi lahko otrokom preprečijo dostop do pornografskih spletnih strani; — sprejetje ukrepov za spodbujanje žrtev spolnega izkoriščanja, da na nacionalnih sodiščih vložijo kazenske in civilne tožbe proti kršiteljem spolne nedotakljivosti; — revizijo člena 5(3) Okvirnega sklepa, ki zagotavlja le minimalno podlago za preprečevanje obsojenim storilcem spolnih deliktov, da bi pridobili dostop do otrok prek zaposlitev ali prostovoljnih dejavnosti, ki vključujejo redne stike z otroki, med drugimi tako, da se preuči možnost zaveze držav članic, da zagotovijo, da se za prosilce za nekatera delovna mesta, ki vključujejo delo z otroki, opravi preverjanje njihove kazenske evidence, vključno z določitvijo jasnih pravil ali smernic za delodajalce glede njihovih obveznosti v zvezi s tem; — spodbujanje mednarodnega sodelovanja z uporabo instrumentov, ki so predvideni v členu 38 Konvencije Sveta Evrope; — obveznost oseb, katerih delo vključuje reden stik z otroki, da prijavijo razmere, v katerih utemeljeno sumijo, da prihaja do zlorab; — izboljšanje prepoznavanja otrok, ki so bili zlorabljeni, z usposabljanjem osebja, ki je v rednem stiku z njimi, ter z usposabljanjem osebja organov pregona, ki bi lahko bilo v stiku z zlorabljenimi otroki; — zagotavljanje najboljše zaščite otrok v sodnih postopkih ter med preiskavami, da se preprečijo duševni pretresi z zagotavljanjem posebne ureditve za pridobivanje dokazov od otroških žrtev s pomočjo pogovorov; — prepoved oglaševanja, ki spodbuja storitev kaznivih dejanj, opredeljenih v skladu z Okvirnim sklepom; — kaznivost spodbujanja in napeljevanja k storitvi ter pomoči pri storitvi in poskusa storitve vseh kaznivih dejanj, opredeljenih v skladu z Okvirnim sklepom; — spodbujanje držav članic k izvajanju vseh potrebnih ukrepov za preprečevanje diskriminacije otrok, ki so žrtve zlorab, in njihove stigmatizacije; — razširitev kataloga oteževalnih okoliščin pri določanju sankcij za kazniva dejanja, opredeljena v Okvirnem sklepu, s seznamom oteževalnih okoliščin, ki so določene v členu 28 Konvencije Sveta Evrope; — opredelitev izkoriščanja položaja nadrejenosti s strani prestopnika(v družini, v izobraževanju, v poklicnih razmerjih, itd.) kot oteževalno okoliščino; k) naj spodbuja vse države članice, da vzpostavijo sistem za opozarjanje o izginotju otrok, da se izboljša sodelovanje na evropski ravni; l) naj skupaj z državami članicami in Komisijo oblikuje akcijski program, ki bi bil usmerjen v zagotavljanje ustrezne zaščite in podpore za otroke, ki so bili na pornografskih posnetkih prepoznani kot žrtve spolnih zlorab;